ኤልፎራ የተዘጋጀ የዶሮ ሥጋን ለገበያ እንደሚያቀርብ አስታወቀ
አዲስ አበባ:- የፋሲካ በዓል ሲከበር የኮሮና ቫይረስ ወረርሽኝን በመከላከል እንዲሆን በማሰብ የኤልፎራ ዶሮዎች እርዳቸውን ጨርሰው የተዘጋጁ ዶሮዎችን ለገበያ እንደሚያቀርብ ሚድሮክ አስታወቀ። 
የሚድሮክ ቴክኖሎጂ ግሩፕ ዋና ሥራ አስፈፃሚ ዶክተር አረጋ ይርዳው በተለይ ለአዲስ ዘመን ጋዜጣ እንደተናገሩት፤ አብዛኞቹ የኢትዮጵያውያን በዓላት ከሥጋ ጋር እጅጉን ቁርኝት ያላቸው ከመሆኑ ጋር ተያይዞ የኮሮና ቫይረስ ሥርጭትን ለመከላከል ድርጅቱ ከፍተኛ ዝግጅት አድርጓል።
በርካታ ዜጎች ዕርድ የሚፈፅሙት በባላት ነው ያሉት ዶክተሩ በተለይ የፋሲካ በዓል ዶሮ አስፈላጊ እንደመሆኑ የሚድሮክ ድርጅት ከዚህ በፊት ኤልፎራ ዶሮዎችን በስፋት የሚያቀርብ ሲሆን በአሁን ወቅት የተከሰተውን የኮሮና ቫይረስ ወረርሽኝ መከላከል እንዲያሰችል በማሰብ ታርዶ የተዘጋጀ ዶሮ እያቀረበ መሆኑን ተናግረዋል።
የኮሮና ቫይረስ ወረርሽኝ በዓለም ብሎም በአገሪቷ ላይ መከሰቱን ተከትሎ መንግሥት የተለያዩ እርምጃዎችን እየወሰደ በሚገኝበት በዚህ ጊዜ ህብረተሰቡ መመሪያዎችን በማክበር እንዲሁም ክልከላዎችን ተግባራዊ በማድረግ ሊያግዝ ይገባል ብለዋል።በተለይም በዓል ማድመቂያ በሚል የሚደረጉ ንክኪን ጨምሮ አላስፈላጊ ዝግጅቶችን እንዲሁም የበዓል ግርግሮችን መቀነስ እንዲቻል በሚል ድርጅቱ ለወጥና ለአሩስቶ ታርዶ የተዘጋጀ የዶሮ ሥጋ በተመጣጣኝ ዋጋ አዘጋጅቶ ለገበያ ያቀረበ መሆኑን ገልፀዋል።
ህብረተሰቡ የፋሲካ በዓልን በድምቀት ለማክበር በዋናነት የሚጠቀመው ዶሮ መሆኑን የጠቀሱት ዶክተሩ፤ ለወጥና ለአሩስቶ ታርዶ የተዘጋጀ የዶሮ ሥጋን ጨምሮ ለበዓሉ የሚያገለግሉና ከእጅ ንክኪ ነፃ በሆነ መንገድ የተዘጋጁ ትኩስና ለጤና ተስማሚ የሆኑ የወጥ ቅቤ፣ አይብና እንቁላል ተዘጋጅተው በከተማዋ የተለያዩ ቦታዎች በሚገኙ ኩዊንስ ሱፐር ማርኬቶች ለገበያ ማቅረቡን ተናግረዋል።
ድርጅቱ፤ ይህን ማድረጉ ለበዓል ገበያ በሚል የሚፈጠሩ አካላዊ መጠጋጋትና መሰባሰብን በመቀነስ የኮሮና ቫይረስ ወረርሽኝን መከላከል እንዲቻል ነው ሲሉ ዶክተር አረጋ አስታውቀዋል።አዲስ ዘመን ሚያዝያ 8/2012 